SKRIFTLIG FORESPØRGSEL E-0672/00

af Mauro Nobilia (UEN) til Kommissionen

(9. marts 2000)

Om: Beskyttelse af arbejdstagere inden for skibsfart og luftfart mod asbest

I 1990 vedtog Rådet direktiv 90/394/EØF(1) om beskyttelse af arbejdstagerne mod risici for under arbejdet at være udsat for kræftfremkaldende stoffer. Denne retsakt er et gennemførelsesdirektiv til Rådets rammedirektiv 89/391/EØF(2) om iværksættelse af foranstaltninger til forbedring af arbejdstagernes sikkerhed og sundhed under arbejdet og finder anvendelse på alle offentlige og private erhvervssektorer.

Den italienske lov 277/91 til gennemførelse af direktiv 80/1107/EØF(3), 82/605/EØF(4), 83/477/EØF(5), 86/188/EØF(6) og 88/642/EØF(7) om beskyttelse af arbejdstagere mod farerne ved at være udsat for kemiske, fysiske og biologiske agenser under arbejdet udelukker imidlertid i sin artikel 2 fra dekretets bestemmelser arbejdstagere inden for skibsfart og luftfart, som vil blive beskyttet af en efterfølgende statslig ad hoc-ordning.

Den italienske regering har stadig ikke vedtaget en særlig ordning for beskyttelse af arbejdstagere inden for skibsfart og luftfart mod kræftfremkaldende stoffer.

På denne baggrund anmodes Kommissionen om at fastslå, om denne fremstilling er korrekt;

at undersøge, om artikel 2 i den italienske lov 277/91, der udelukker visse kategorier af arbejdstagere og således unddrager dem passende beskyttelse, er i strid med EF-bestemmelserne om beskyttelse af arbejdstagere;

om fornødent opfordre den italienske regering til at gennemføre direktiv 90/394/EØF og 89/391/EØF, der omhandler beskyttelse af alle arbejdstagere, herunder inden for skibsfart og luftfart, mod risici for under arbejdet at være udsat for kræftfremkaldende stoffer.

(1) EFT L 196 af 26.7.1990, s. 1.

(2) EFT L 183 af 29.6.1989, s. 1.

(3) EFT L 327 af 3.12.1980, s. 8.

(4) EFT L 247 af 23.8.1982, s. 12.

(5) EFT L 263 af 24.9.1983, s. 25.

(6) EFT L 137 af 24.5.1986, s. 28.

(7) EFT L 356 af 24.12.1988, s. 74.

Svar afgivet på Kommissionens vegne af Anna Diamantopoulou

(19. april 2000)

Kommissionen kan af nedenstående årsager ikke ganske tilslutte sig det ærede parlamentsmedlems betragtninger.

Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer er et gennemførelsesdirektiv til Rådets rammedirektiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet og finder anvendelse på alle offentlige og private erhvervssektorer med ganske bestemte undtagelser i den offentlige tjeneste. En følge af ovenstående er, at skibsfart og luftfart er omfattet af nævnte direktiv 90/394/EØF.

Efter vedtagelsen af Kommissionens direktiv 91/632/EØF af 28. oktober 1991(1) om femtende tilpasning til udviklingen af Rådets direktiv 67/548/EOEF om tilnærmelse af lovgivning om klassificering, emballering og etikettering af farlige stoffer(2) er alle former for asbest klassificeret som kræftfremkaldende på EF-niveau og hører derfor under nævnte direktiv 90/394/EØF's anvendelsesområde.

Udelukkelsen af visse kategorier af arbejdstagere fra den italienske lov 277/91 er i overensstemmelse med bestemmelserne i direktiv 80/1107/EØF, 82/605/EØF, 83/477/EØF, 86/188/EØF og 88/642/EØF.

Det betyder imidlertid ikke, at arbejdstagere inden for søfart og luftfart ikke er beskyttet mod eksponering for kræftfremkaldende stoffer, da de er omfattet af den italienske lovgivning til gennemførelse af direktiv 90/34/EØF.

Kommissionen gør det ærede medlem opmærksom på, at direktiv 90/394/EØF og 89/391/EØF er gennemført i italiensk lovgivning med lovdekret 626 af 19. september 1994, og at arbejdstagere inden for søfart og luftfart ikke er udelukket fra dette dekrets anvendelsesområde.

(1) EFT L 338 af 10.12.1991.

(2) EFT 196 af 16.8.1967; EFT L 327 af 3.12.1980; EFT L 247 af 23.8.1982; EFT L 263 af 24.9.1983; EFT L 137 af 24.5.1986; EFT L 356 af 24.12.1988.